SKRIFTLIG FORESPØRGSEL E-3395/01

af Peter Liese (PPE-DE) til Kommissionen

(21. december 2001)

Om: Klassificering af kromater i henhold til direktiv om biocidholdige produkter

Hexavalente kromforbindelser (kromater) er i ca. 70 år blevet anvendt inden for industriel træbeskyttelse som korrosionsbeskyttende stoffer og hjælpestoffer til fiksering hovedsagelig i forbindelse med kobberforbindelser. Kromforbindelser, der findes som uopløselige og ugiftige chrom(III)-forbindelser i behandlet træ, giver ikke selv anledning til udledning af biocid. En vedvarende beskyttelse af træ, ledningsmaster og støttepæle i vinmarker osv. er mulig uden brug af nævnte krom- og kobbersammensætninger, men holdbarheden og stabiliteten vil uundgåeligt blive forringet betydeligt. Hjælpestoffer uden påvist biocid virkning skal i henhold til direktivet om biocidholdige produkter (direktiv 98/8/EF(1)) hverken anmeldes eller identificeres. Af konkurrencepolitiske hensyn forsøger man at klassificere kromforbindelser som biocidholdige produkter for at forhindre eller i betydeligt omfang at vanskeliggøre, at de stadig anvendes inden for træbeskyttelse.

Hvordan forholder Kommissionen sig til spørgsmålet om at klassificere de nævnte kromforbindelser i henhold til direktivet om biocidholdige produkter? Er Kommissionen klar over, at en fejlagtig klassifikation bestemt vil have alvorlige følger i form af konkurrencefordrejning og handelshindringer til gene for træbeskyttelsesmetoder, der er blevet anvendt i flere år, og anvendelse af europæiske træmaterialer?

(1) EFT L 123 af 24.4.1998, s. 1.

Svar afgivet på Kommissionens vegne af Margot Wallström

(14. februar 2002)

Kommissionen skal hermed gøre det ærede medlem opmærksom på, at Parlamentets og Rådets direktiv 98/8/EF af 16. februar 1998 om markedsføring af biocidholdige produkter ikke indeholder noget system til klassificering af stoffer.

Ifølge artikel 2 gælder følgende definitioner:

Biocidholdige produkter: Aktive stoffer og præparater, som indeholder et eller flere aktive stoffer i den form, hvori de overdrages til brugeren, og som er bestemt til at kunne ødelægge, hindre, uskadeliggøre, hindre virkningen af eller på anden vis bekæmpe virkningen af skadegørere kemisk eller biologisk.

Aktive stoffer: Stoffer eller mikroorganismer, herunder vira eller svampe, med generel eller specifik virkning på eller imod skadegørere.

Stof, der giver anledning til bekymring: Herved forstås andre stoffer end aktive stoffer, som i sig selv kan forårsage skadevirkninger for mennesker, dyr eller miljø, og som er til stede eller dannes i et biocidholdigt produkt i tilstrækkelige koncentrationer til at medføre disse virkninger. Et sådant stof vil normalt være et stof, der er klassificeret som farligt i henhold til Rådets direktiv 67/548/EØF , og til stede i det biocidholdige produkt i en koncentration, der medfører, at produktet betragtes som farligt i henhold til Rådets direktiv 1999/45/EF.

Ifølge artikel 5 godkendes et biocidholdigt produkt kun, hvis det (de) aktive stof(fer), det indeholder, er opført på listen i bilag I eller I A, og hvis det er fastslået på grundlag af den foreliggende videnskabelige og tekniske viden og ud fra en indgående vurdering af risikoen for sundhed og miljø, at biocidet er tilstrækkeligt effektivt og ikke har uacceptable virkninger for målorganismen eller for menneskers sundhed eller miljøet.

For at få optaget et aktivt stof i bilag I eller IA skal ansøgerne forlægge dossierer med data som anført i direktivets bilag, med oplysninger om det aktive stof og mindst ét biocidholdigt produkt. Også her er effektivitet og fravær af uacceptable virkninger vigtige kriterier. Ifølge bilag IIB skal dossieret for det biocidholdige produkt indeholde data om de toksikologiske og økotoksikologiske virkninger af alle stoffer i produktet, der giver anledning til bekymring. Dette krav gælder også for dossierer, der forelægges med henblik på godkendelse af individuelle biocidholdige produkter.

Hverken direktivet eller Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter(1), opstiller lister over aktive stoffer til anvendelse i biocidholdige produkter. Tværtimod skal aktive stoffer, der er markedsført inden den 14. maj 2002, ifølge forordningens artikel 3 identificeres af producenterne inden den 28. marts 2002. Middelproducenter kan også identificere sådanne eksisterende aktive stoffer. Ifølge artikel 4 i samme forordning skal producenter, middelproducenter eller sammenslutninger, der ønsker at ansøge om optagelse af et eksisterende aktivt stof i direktivets bilag I eller IA, anmelde dette inden den 28. marts 2002. Det er derfor op til producenterne eller middelproducenterne at afgøre ud fra direktivets definitioner og kriterier, om de anser et stof for at være et aktivt stof og om de ønsker at ansøge om optagelse heraf i bilag I eller IA.

Hvis kromforbindelser anvendt alene ikke opfylder definitionen på et aktivt stof, skal de ikke anmeldes eller identificeres. Mener en producent eller en middelproducent imidlertid, at sådanne kromforbindelser opfylder definitionerne, kan vedkommende anmelde dem med henblik på optagelse i bilag I eller IA og skal i så fald forelægge alle de nødvendige oplysninger (bl.a. om effektivitet) senest den 28. marts 2004.

Under alle omstændigheder skal et biocidholdigt træimprægneringsmiddel, der indeholder kromforbindelser, godkendes efter kriterierne i artikel 5 i direktiv 98/8/EF. I princippet indeholder kromholdige biocider til træimprægnering kromforbindelser i hexavalent form. Disse er klassificeret som farlige i Rådets direktiv 67/548/EEC af 27. juni 1967 om klassificering, emballering og etikettering af farlige stoffer(2) og opfylder således definitionen på stoffer, der vækker bekymring. Disse forbindelser reduceres først til krom (III) under fikseringsprocessen. Dossiererne for sådanne produkter skal derfor indeholde alle de krævede oplysninger om kromforbindelserne, også selv om de ikke anses for at være aktive stoffer.

Efter Kommissionens opfattelse vil en korrekt anvendelse af direktiv 98/8/EF forhindre konkurrenceforvridning og handelshindringer for træimprægneringsmidler, der indeholder kromforbindelser, fordi det vil sikre bedre harmonisering af de forskellige godkendelser, som nu kræves i de forskellige medlemsstater.

(1) EFT L 228 af 8.9.2000.

(2) EFT P 196 af 16.8.1967.